Јанка је дебитантски наступ у Светском купу имао 21. децембра 2005. у велеслалому у Крањској Гори, где је остао без пласмана јер није завршио прву вожњу. Прве бодове освојио је у италијанској Алта Бадији 17. децембра 2006., где је у велеслалому завршио на 20. месту. Прве значајније резултате почео је бележити у сезони 2008/09. На прво постоље попео се у канадском Лејк Луизу. Био је други у спусту. На прву победу није дуго чекао. Победио је у Вал д'Изеру у Француској, 13. децембра 2008. у велеслалому. То ће му скијалиште остати у лепом сећању. Ту је на Светском првенству прво освојио бронзану медаљу у спусту, да би 13. фебруара 2009. освојио и титулу светског првака у велеслалому.